Ir-Regolament tal-Kunsill (KEE) Nru 3204/93
tas-16 ta’ Novembru 1993
li jemenda r-Regolament (KEE) Nru 1906/90 dwar ċerti standards tal-marketing tal-laħam tat-tjur
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq tal-laħam tat-tjur [1], u b’mod partikolari l-Artikolu 2(2) tiegħu,
Wara li kkunsidra l-proposta mill-Kummissjoni,
Billi r-Regolament (KEE) Nru 1906/90 [2] jistabbilixxi ċerti standards tal-marketing tal-laħam tat-tjur;
Billi, skond l-Artikolu 1(3) tar-Regolament (KEE) Nru 1906/90, dan ir-Regolament m’għandux japplika għat-tipi tal-bejgħ riferiti fl-Artikolu 3(5) tad-Direttiva tal-Kunsill 71/118/KEE tal-15 ta’ Frar 1971 dwar il-problemi tas-saħħa li jaffettwaw il-kummerċ fil-laħam frisk tat-tjur [3]; billi din id-deroga għandha tiġi emendata għalbiex tqis id-Direttiva tal-Kunsill 92/116/KEE tas-17 ta’ Diċembru 1992 li temenda u taġġorna d-Direttiva 71/118/KEE [4],
ADOTTA DAN IR-REGOLAMENT:
L- Artikolu 1
Ir-Regolament (KEE) Nru 1906/90 huwa hawnhekk emendat kif ġej:
1. fl-Artikolu 1(3), it-tieni inċiż jiġi mibdul b’dan li ġej:
- "- għat-tip tal-bejgħ riferit fil-Kapitolu II ta’ l-Artikolu 3 tad-Direttiva 71/118/KEE, jew
- - għat-tjur ta’ New York imħejjija għall-ikel riferiti fil-punt 49 tal-Kapitolu VIII ta’ l-Anness I mad-Direttiva 71/118/KEE.";
2. fl-Artikolu 5(3)(d) u (4), l-espressjoni "l-Artikolu 3(7) tad-Direttiva 71/118/KEE" għandha tiġi mibdula bi "it-tieni subparagrafu ta’ l-Artikolu 1 tad-Direttiva 71/118/KEE".
L- Artikolu 2
Dan ir-Regolament għandu jidħol fis-seħħ fl-1 ta’ Jannar 1994.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Novembru 1993.